แก้ไขปัญหาความเดือดร้อนของประชาชนผู้ค้าตลาดนัดจตุจักร ลดความเหลื่อมล้ำทางสังคม
ผู้ค้าตลาดนัดจตุจักร ขอบคุณรองนายกรัฐมนตรีและรัฐมนตรีว่าการกระทรวงกลาโหม แก้ไขปัญหาความเดือดร้อนของประชาชนผู้ค้าตลาดนัดจตุจักร ลดความเหลื่อมล้ำทางสังคม

พลโท คงชีพ ตันตระวาณิชย์  โฆษกกระทรวงกลาโหม เปิดเผยว่า ช่วงเย็นที่ผ่านมา ที่สโมสรทหารบก พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ต้อนรับคณะผู้แทนสหกรณ์บริการผู้ค้าตลาดนัดจตุจักรเข้าพบ เพื่อแสดงความขอบคุณ ในการแก้ปัญหาตลาดนัดจตุจักรที่ยืดเยื้อมายาวนาน

ผู้แทนสหกรณ์ฯ กล่าวถึง ความเดือดร้อนของผู้ค้าตลาดนัดจตุจักร ว่า เป็นความทุกข์ที่มีต่อเนื่องมากว่า 7 ปี จากปัญหาการปรับระบบบริหารจัดการตลาดตั้งแต่ปี 2555 ส่งผลให้ค่าเช่าแผงมีราคาสูงขึ้นอย่างมาก จนกลายเป็นปัญหาเดือดร้อนยืดเยื้อ กระทบต่อผู้ค้าที่ทำกินอย่างสุจริตซึ่งมีมากกว่า 10,000 แผง
 
ขอขอบคุณรัฐบาล นายกรัฐมนตรีและพลเอก ประวิตร ที่ให้ความสำคัญ ติดตาม เร่งรัดสั่งการให้ทุกหน่วยงานที่เกี่ยวข้องดำเนินการแก้ปัญหาจนได้ข้อยุติ เป็นที่พอใจของทุกฝ่าย โดยขอให้การรถไฟแห่งประเทศไทย ส่งมอบพื้นที่ตลาดนัดจตุจักรให้กับกรุงเทพมหานคร เข้ามาบริหารจัดการ ซึ่งสามารถลดค่าเช่าลงมาเกือบครึ่ง  ทั้งนี้ กทม.จะเริ่มเข้ามาบริหารจัดการตลาดนัดจตุจักรได้ตั้งแต่ 1 ธันวาคม 2561 เป็นต้นไป

รองนายกรัฐมนตรีและรัฐมนตรีว่าการกระทรวงกลาโหม ย้ำว่า รัฐบาลไม่เพียงแต่ดูแลบรรเทาความเดือดร้อนของร้านค้าตลาดนัดจตุจักรเท่านั้น แต่ดูแลบรรเทาความเดือนร้อนให้กับประชาชนทั่วประเทศ ซึ่งมีหลายโครงการที่กำลังเร่งดำเนินการอยู่ในขณะนี้ และได้ฝากให้ผู้ประกอบการร้านค้าตลาดนัดจตุจักรให้รักษาความสะอาด และขายสินค้าในราคาย่อมเยา ยุติธรรมกับประชาชนด้วย